
Léptékfüggő-e a rózsacserjék aggregációja?

A vadrózsákon megjelenő rózsagubacsokban előforduló hártyásszárnyú közösség modellként szolgálhat tájökológiai, evolúciós, epidemiológiai és a klímaváltozás biodiverzitásra gyakorolt hatásait elemző vizsgálatokban. A közösség fajainak vizsgálatához nélkülözhetetlen a megfelelő lépték kiválasztása a mintavételi kvadrátok méretének meghatározásához. Fontos szempont a lépték kiválasztásánál a közösséget alkotó fajok diszperziós távolságainak ismerete, azonban a gazdanövények térbeli eloszlása, mivel összefüggésben van a gubacsok gyakoriságával szintén kiemelkedő fontosságú. Vizsgálatomban a rózsacserjék eltérő léptékeken megfigyelt térbeli eloszlásának vizsgálatát tűztem ki célul. Az elemzésekhez összesen hat darab, egyenként egy hektáros területen fellelhető rózsacserje mintázatokat használtam. A térbeli eloszlást a léptékfüggőséget feltáró Ripley-féle K függvény segítségével határoztam meg az egy hektáros területeken, majd a vizsgálati kvadrátokat négy egyenlő részre osztva megismételtem az elemzést. Vizsgálati hipotézisem térbeli eloszlás változatlansága a két lépték (1/4 ha és 1 ha) függvényében. Eredményeim alapján alátámaszthatom a ¼ hektáros mintavételi kvadrátok használatának jogosultságát, amely megerősítheti a diszperziós távolságok alapján feltehető kvadrátméret alkalmasságát közösség-ökológiai vizsgálatainkhoz. A kutatás a TÁMOP 4.2.4.A/2-11-1-2012-0001
Nemzeti Kiválóság Program című kiemelt projekt keretében zajlott (pályázati azonosító: A2-
CT-HTKH-13-0003). A projekt az Európai Unió támogatásával, az Európai Szociális Alap társfinanszírozásával valósul meg.



